महाराज प्रबल प्रताप के शासनकाल में भारत ने हर क्षेत्र में उन्नति की सामरिक रूप से, आर्थिक रूप से, अंतरिक्ष में और सांस्कृतिक रूप से भी । भारत उनके समय में एक महाशक्ति बन गया । हिन्दू धर्म एवं संस्कृति, शास्त्रीय संगीत तथा योग का प्रचार प्रसार पूरे विश्व में हुआ । अरब से लेकर बुखारा, आशख़ाबाद, ताशकंद, इस्तांबुल और बाकू इत्यादि में भव्य मंदिरों का निर्माण हुआ । सामरिक रूप से देखे तो भारत में महाराजा प्रबल प्रताप सिंह के समय सिंधु महासागर पर सही मायनों में भारत का एकछत्र वर्चस्व स्थापित हुआ । पुरानी ग्लूओन्स प्रक्षेपात्रों से लैस पनडुब्बियां हटा कर हिग्ग्स बोसॉन प्रक्षेपात्रों से लैस पनडुब्बियां बनायीं गयीं । क्वॉर्क्स प्रक्षेपात्रों से लैस पनडुब्बियां तो अब सिर्फ संग्राहलयों की शोभा बढ़ाती हैं । हालाँकि उसके भी पूर्व प्रचलित परमाणु प्रेक्षेपात्रों से लैस पनडुब्बियों का विशाखापट्टनम में बनाना अब भी जारी था क्योंकि ये पनडुब्बियां भारत तीसरी दुनियां के देशों अमेरिका तथा जर्मनी इत्यादि को बेचता था । इन गरीब देशों में बनी पनडुब्बियों में सिर्फ परमाणु प्रक्षेपास्त्र ही लग सकते थे । साथ ही मंगल ग्रह अब लगभग ९५% भारत के अधिकार में ही था तथा कुछ हिस्सा चीन व इजिप्ट के पास । SAL (सनातन एरोनॉटिक्स लिमिटेड) के टुकनूर कारखाने में १४७ वीं पीढ़ी के फाइटर जेट बनाए जा चुके थे । कुल मिला कर ब्रह्माण्ड की एकमात्र महाशक्ति के संचालन का भार होली पश्चात् संग्राम सिंह के मजबूत कन्धों पर आने वाला था । ना केवल ‘मानव जाति’ (यह रवीश कुमार जी पर स्लाई कतई नहीं है) अपितु समस्त ब्रह्माण्ड कौतुहल से इस राज्याभिषेक पर नज़र रखे हुए था ।